Omkring klokken kvart i syv søndag morgen modtog Nordjyllands Beredskab en melding om brand på Bindslev Hotel i Bindslev ved Hjørring. En lokal cyklist var ude for at cykle en tur og opdagede helt tilfældigt flammerne på hotellet, hvorefter han fik alarmeret brandvæsnet. Branden fik fat i en mellembygning, som hotellet deler med nabohuset, hvor den brændte gennem taget. - Branden er formentlig opstået i et ventilationsanlæg fra hotellets køkken, siger Jesper Ludvigsen, der er indsatsleder ved Nordjyllands Beredskab i Hjørring. Der var hverken gæster eller personale tilstede da flammerne tog fat. Derfor er ingen kommet til skade. Hotellet forsikre, at branden ikke kommer til at påvirke driften. Dagens konfirmation bliver holdt efter planen, og al mad ud af huset bliver også leveret som planlagt.

Referat:
Søndag morgen udbrød der brand i en bygning på Bindslev Hotel. En lokal på cykeltur opdagede tilfældigvis flammerne.